Kupola

Kupola (talijanski) je sferični oblik svoda iznad građevina koja ima tlocrt kružnice, kvadrata ili mnogokuta.

Kupolu ponajviše grade kao kalotu ili polukuglu od kamena ili opeke, a u novije doba od armiranog betona u konstrukciji tzv. ljuske.

Kupola se može izvesti izravno na zidovima prostora ili preko posebnih konstrukcija: 
 trompa - ugaona sferna niša kojom se s kvadratne osnove prelazi na kružni oblik.
 pandantiv - sferični trokut kojim se s kvadratne osnove prelazi na sferični oblik.
Često se između kupole i pandantiva umeće cilindrični tambur.
Najčešće se na vrhu kupole ostavlja otvor za svjetlo (oculus) ili tornjić (lanterna) s prozorima.

Povijest razvitka 
Natkrivanje kamene kuće u obliku pčelinje košnice poznato je još u prapovijesnim kulturama Mediterana. Od njih je najpoznatija svakako Atrejeva riznica u Mikeni.

Svođenje kupole u klasičnom smislu bilo je poznato u Aziji već u starom vijeku.

Široku primjenu doseže u starorimskoj arhitekturi, kada se pravi jedna od najpoznatijih i najvećih kupola – Panteon u Rimu (promjera i visine 43,3 m).

Kupole su osobito bitne u bizantskoj gradnji crkava – Aja Sofija u Istanbulu (promjera 31 m).

U srednjem vijeku se javljaju sporadično i to samo kao svodovi visokih tornjeva.

Rana renesansa oživljava arhitekturu po rimskim antičkim uzorima, a time i ponovnu uporabu kupole kao elementa arhitekture. Prva je bila kupola Prvostolnice u Firenci, djelo Fillipa Brunelleschija, 1420.-1436.; a svakako najpoznatija i najveća je kupola Sv. Petra u Rimu.

Mnoge barokne građevine imaju kupole kao Torinska katedrala (Guarini), crkva Karla Boromejskog u Beču, Katedrala sv. Pavla u Londonu itd.

Kupole su česte u arhitekturi klasicizma (Panteon u Parizu, Opera u Parizu i dr.) i primjeni neostilova, kao npr. kupole Mirogoja ili HNK u Zagrebu.

U 20. stoljeću moderne betonske ljuskaste konstrukcije omogućile su veličanstvene kupolaste oblike kao na npr. Terminalu TWA zračne luke u New Yorku (Eero Sarninen), Dvorana športova u Rimu (Pier Luigi Nervi) promjera 60 m ili Milenijska kupola u Londonu.

Slavne kupolaste građevine 

 oko 1250. pne. - Atrejeva riznica, Mikena, Grčka.
 125. - Panteon, Rim, Italija.
 537. - Aja Sofija, Istanbul, Turska.
 691. - Kupola na stijeni, Jeruzalem
 1312. - Sultanija, Iran.
 1436. - Firentinska Katedrala, Firenca, Italija.
 1502. - Tempietto, Rim.
 1557. - Sulejmanija, Istanbul, Turska.
 1561. - Crkva Sv. Vasilija Blaženog, Moskva, Rusija.
 1574. - Džamija Selimiye, Edirn, Turska.
 1593. - Bazilika sv. petra, Rim, Italija.
 1615. - Džamija Šeika Lotf Allaha, Isfahan, Iran.
 1616. - Sultanija, Istanbul, Turska.
 1653. - Taj Mahal, Agra, Indija.
 1659. - Gol Gumbaz, Bijapur Karnataka, Indija.
 1708. - Les Invalides, Pariz, Francuska.
 1708. - Katedrala sv. Pavla, London, Engleska.
 1733. - Bazilika Regina Montis Regalis, Vicoforte, Italija.
 1749. - Radcliffe Rotunda, Oxford, Engleska.
 1817. - Gumbad-e-Khazra (Zelena kupola), Masjid-e-Nabawi, Medina, Saudijska Arabija
 1834. - Nacionalna galerija, London.
 1852. - Katedrala u Helsinkiju, Helsinki, Finska.
 1857. - Britanski muzej, London, England.
 1858. - Katedrala sv. Izaka, Sankt Peterburg, Rusija.
 1850tih - Capitol, Washington, SAD.
 1881. - Kraljevska bolnica u Devonshireu, Buxton, Derbyshire, Engleska.
 1887. - Stara zgrada Edinburgškog sveučilišta, Edinburgh, Škotska.
 1902. - West Baden hotel, West Baden Springs, Indiana.
 1957. - Beogradski sajam, Begrad, Srbija.
 1960. - Araneta Kolosej, Quezon, Filipini.
 1965. - Astrodome, Houston, TX, USA.
 1975. - Superdome, New Orleans, LA, USA.
 1981. - Hubert Humphrey Metrodome, Minneapolis, MN, USA.
 1982. - RCA kupola, Indianapolis, Indiana, USA.
 1983. - BC stadion, Vancouver, BC, Kanada.
 1989. - Stockholm Globe Arena (Ø 110 m), Stockholm, Švedska.
 1989. - SkyDome ili Rogerov centar, Toronto, ON, Kanada.
 1992. - Georgia kupola. Atlanta, GA, USA.
 2000. - Millenijska kupola, London, Engleska.
 2001. - Projekt Eden, Cornwall, Engleska.
 2007. - Global Pagoda, Mumbai, Indija.
 2007. - Kyocera kupola, Osaka, Japan.

Povezano 

 Konstrukcije
 Panteon

 
Konstrukcije
Krovovi